Πάκο Χέμεθ

Αγωνιστική καριέρα

Ο Πάκο γεννήθηκε στη Λας Πάλμας των Κανάριων Νήσων. Κατά την διάρκεια της καριέρας του αγωνίστηκε για λογαριασμό των Κόρδοβα ΚΦ, Ρεάλ Μούρθια, Ράγιο Βαγιεκάνο (πρώτη συμμετοχή στη Λα Λίγα και αγωνιστική παρουσία στο σύνολο των 38 αγώνων της σεζόν), Ντεπορτίβο Λα Κορούνια (συμμετοχή μόνον σε δέκα αναμετρήσεις στη διάρκεια των δύο πρώτων σεζόν του με τα χρώματα του συλλόγου, καθώς αυτός αναδείχτηκε δευτεραθλητής για δύο συνεχόμενες σεζόν, ενώ, στη συνέχεια, έλαβε μεγαλύτερο χρόνο συμμετοχής) και Ρεάλ Σαραγόσα, την οποία και βοήθησε να φτάσει στη νίκη της, το 2001, στον θεσμό του Κυπέλλου Ισπανίας. Το διάστημα μεταξύ Ιανουαρίου και Ιουνίου του 2004 επέστρεψε στη Ράγιο, η οποία, πλέον, αγωνιζόταν στη δεύτερη κατηγορία. Έπειτα από έναν χρόνο αποχής από το ποδόσφαιρο, επέστρεψε στην ενεργό δράση για λογαριασμό της ΚΝ Λούγο – σύλλογο της τέταρτης κατηγορίας – και αποσύρθηκε από την ενεργό δράση σε ηλικία 36 ετών.
Για διάστημα σχεδόν τριών ετών, ο Πάκο πραγματοποίησε, συνολικά, 21 διεθνείς συμμετοχές με την Εθνική Ισπανίας. Πραγματοποίησε το ντεμπούτο του στις 23 Σεπτεμβρίου 1998 σε φιλική αναμέτρηση με αντίπαλο τη Ρωσία στη Γρανάδα, ενώ, επίσης, συμμετείχε στο Ευρωπαϊκό Πρωτάθλημα του 2000, αγωνιζόμενος σε τρεις αναμετρήσεις, προτού η ομάδα αποκλειστεί στην φάση των προημιτελικών.

Ισπανία

Ο Χέμεθ ξεκίνησε να εργάζεται ως προπονητής το 2007, αρχικά με την χαμηλής κατηγορίας ΡΣΝ Αλκαλά. Στη συνέχεια, μετακόμισε στη δεύτερη κατηγορία την αμέσως επόμενη σεζόν, για λογαριασμό της Κόρδοβα, από την τεχνική ηγεσία της οποίας απομακρύνθηκε, ενώ απέμεναν 11 αναμετρήσεις έως το τέλος της σεζόν.
Στις αρχές του 2009, ο Χέμεθ συμφώνησε να αναλάβει την τεχνική ηγεσία της ΦΚ Καρταχένα, τελικώς αποτελώντας τον προπονητή ο οποίος οδήγησε την ομάδα από την Μούρθια, για πρώτη φορά στην ιστορία της, στην άνοδο στη δεύτερη κατηγορία. Αποχώρησε από την τεχνική ηγεσία του συλλόγου τον Ιούλιο του ίδιου έτους.
Στις 12 Απριλίου 2010, έπειτα από την απόλυση του Σέργκιε Κρέσιτς, ο Χέμεθ προσελήφθη ως προπονητής της ΟΝ Λας Πάλμας, στη δεύτερη κατηγορία του ισπανικού ποδοσφαίρου. Τελικώς, οδήγησε την ομάδα της γενέτειράς του στην παραμονή στην κατηγορία, τερματίζοντας στην 17η θέση της τελικής κατάταξης του πρωταθλήματος, ενώ απομακρύνθηκε από την τεχνική ηγεσία της στις 27 Φεβρουαρίου 2011.
Στις 22 Ιουνίου 2012, έχοντας προηγουμένως οδηγήσει την Κόρδοβα στον πρώτο γύρο των πλέι-οφ ανόδου της δεύτερης κατηγορίας, ο Χέμεθ προσελήφθη ως προπονητής της πρώην ομάδας του, Ράγιο, η οποία, πλέον, αγωνιζόταν στην κορυφαία κατηγορία του ισπανικού ποδοσφαίρου. Έχοντας προηγουμένως οδηγήσει τον σύλλογο στην κορυφαία του επίδοση στην ιστορία του στη διοργάνωση, στην όγδοη θέση, ανανέωσε το συμβόλαιό του με την ομάδα έως τον Ιούνιο του 2015.
Στις 26 Μαΐου 2016, έπειτα από τον υποβιβασμό από την κορυφαία κατηγορία της Ράγιο, ο Χέμεθ δεν συμφώνησε σε ανανέωση της συνεργασίας του με τον σύλλογο, ενώ ανέλαβε χρέη προπονητή για λογαριασμό της Γρανάδα ΚΦ στις 20 Ιουνίου. Ωστόσο, στις 28 Σεπτεμβρίου, απομακρύνθηκε από την τεχνική ηγεσία του συλλόγου έπειτα από μόλις έξι αγώνες, δίχως καμία νίκη και με χειρότερη εκκίνηση σε σεζόν σε περισσότερα από 70 χρόνια από την ημερομηνία ίδρυσης του συλλόγου.

Μεξικό

Στις 28 Νοεμβρίου 2016, ο Χέμεθ ανέλαβε την τεχνική ηγεσία της Κρους Ασούλ, ομάδα της μεξικανικής Λίγα MX. Οδήγησε τον σύλλογο στην πρώτη συμμετοχή του στην φάση των πλέι-οφ του πρωταθλήματος έπειτα από διάστημα τριών ετών. Στις 27 Νοεμβρίου του επόμενου έτους, αποφάσισε να μην ανανεώσει το συμβόλαιό του με την ομάδα και αποχώρησε.

Επιστροφή στην Ισπανία

Στις 21 Δεκεμβρίου 2017, ο Χέμεθ επέστρεψε στην Λας Πάλμας, αποτελώντας τον τρίτο κατά σειρά μόνιμο προπονητή του συλλόγου κατά την διάρκεια της σεζόν.